Momentul în care o groapă uriaşă înghite două maşini parcate pe o stradă din Roma
O dolină uriaşă s-a format pe o stradă din sud-estul Romei şi a înghiţit două maşini parcate, informează DPA.
Dolina, care are o adâncime de circa 10 metri şi un diametru de 10 metri, s-a format la primele ore ale zilei de joi, a relatat presa italiană, citând poliţia locală. Fotografii şi înregistrări video ale craterului au devenit rapid virale pe reţelele de socializare.
Nu au fost raportate victime şi, potrivit serviciilor de urgenţă, nu erau oameni pe stradă în timpul incidentului. Poliţia locală şi pompierii s-au deplasat la faţa locului.
A massive sinkhole appeared in Rome, Italy last night ????pic.twitter.com/JoMXduKnCX
— Volcaholic ???? (@volcaholic1) March 28, 2024
În timpul nopţii, poliţia a închis drumul şi a securizat zona afectată, situată în cartierul Quadraro. Aşa cum se vede în imagini, lângă crater erau maşini parcate care au trebuit mutate.
Dolinele se formează frecvent în marile oraşe italiene. La sfârşitul lui februarie, o dolină apărută în Napoli, sudul Italiei, a înghiţit mai multe autovehicule dintr-un cartier aglomerat.
Nici în Roma nu sunt rare astfel de fenomene. Unul din motive este vechimea capitalei Italiei, unde s-au desfăşurat excavări şi lucrări de construcţie de multe sute de ani.
Câteodată, ploile torenţiale provoacă de asemenea prăbuşirea straturilor din subsol.